ಡಿಕೆಶಿ ಶೇವಿಂಗ್ ಕಿಟ್‍ಗೆ ಅವಕಾಶ ನೀಡಿದ ಕೋರ್ಟ್

ನವದೆಹಲಿ: ಮಾಜಿ ಸಚಿವ ಡಿ.ಕೆ.ಶಿವಕುಮಾರ್ ಅವರು ಸಲ್ಲಿಸಿದ್ದ ಕೆಲವು ಮನವಿಗಳಿಗೆ ರೋಸ್ ಅವೆನ್ಯೂ ಕೋರ್ಟ್ ಸಮ್ಮತಿ ಸೂಚಿಸಿದೆ.

ಶೇವಿಂಗ್ ಕಿಟ್, ಪೆನ್ನು ಪೇಪರ್ ಒದಗಿಸುವಂತೆ ಡಿ.ಕೆ.ಶಿವಕುಮಾರ್ ಅರ್ಜಿ ಸಲ್ಲಿಸಿದ್ದರು. ಈ ಕುರಿತು ಇಂದು ರೋಸ್ ಅವೆನ್ಯೂ ಕೋರ್ಟ್ ನಲ್ಲಿ ನ್ಯಾಯಮೂರ್ತಿ ಅಜಯ್ ಕುಮಾರ್ ಕುಹಾರ್ ಅವರ ನೇತೃತ್ವದ ಪೀಠವು ವಿಚಾರಣೆ ನಡೆಸಿದೆ. ಈ ಹಿನ್ನೆಲೆಯಲ್ಲಿ ಮಾಜಿ ಸಚಿವರನ್ನು ತುಘಲಕ್ ರೋಡ್ ಠಾಣೆಯಿಂದ ಇಡಿ ಕಚೇರಿಗೆ ಕರೆತರಲಾಗಿತ್ತು.

ವಿಚಾರಣೆ ಬಳಿಕ ಮಾಧ್ಯಮಗಳಿಗೆ ಪ್ರತಿಕ್ರಿಯೆ ನೀಡಿದ ಡಿ.ಕೆ.ಶಿವಕುಮಾರ್ ಪರ ವಕೀಲ ಮಯಾಂಕ್ ಜೈನ್ ಅವರು, ಶೇವಿಂಗ್ ಕಿಟ್ ಬೇಡಿಕೆಗೆ ಕೋರ್ಟ್ ಸಮ್ಮತಿ ಸೂಚಿಸಿದೆ. ಕುಟುಂಬ ಮತ್ತು ವಕೀಲರ ಭೇಟಿ ವೇಳೆ ತನಿಖಾಧಿಕಾರಿಗಳು ಹಾಜರ ಇರಬಾರದು ಎಂದು ಮನವಿ ಮಾಡಿದ್ದೇವು. ಅದರಂತೆ ಇನ್ನುಮುಂದೆ ಇಡಿ ಅಧಿಕಾರಿಗಳು ಭೇಟಿ ವೇಳೆ ಬರುವುದಿಲ್ಲ. ಡಿ.ಕೆ.ಶಿವಕುಮಾರ್ ಹಾಗೂ ಅವರನ್ನು ಭೇಟಿ ಮಾಡುವ ವಕೀಲರಿಗೆ ಪೆನ್ನು, ಪೇಪರ್ ಬಳಸುವ ಅವಕಾಶ ನೀಡಬೇಕು ಎಂದು ಕೇಳಿಕೊಳ್ಳಲಾಗಿತ್ತು. ಆದರೆ ಕೋರ್ಟ್, ವಕೀಲರಿಗೆ ಮಾತ್ರ ಅವಕಾಶ ನೀಡಿದ್ದು, ಮಾಜಿ ಸಚಿವರು ಪೆನ್ನು, ಪೇಪರ್ ಬಳಸುವಂತಿಲ್ಲ ಅಂತ ಕೋಟ್ ತಿಳಿಸಿದೆ ಎಂದರು.

ವಿಚಾರಣೆ ಬಳಿಕ ಕೋರ್ಟ್ ಮೂರು ಪುಟದ ಆದೇಶ ನೀಡಿದೆ. ಈ ಆದೇಶದ ಅನ್ವಯ ಇಡಿ ಕಸ್ಟಡಿಯಲ್ಲಿ ಶೇವಿಂಗ್ ಮಾಡಿಕೊಳ್ಳಲು ಡಿ.ಕೆ.ಶಿವಕುಮಾರ್ ಅವರಿಗೆ ಅವಕಾಶ ಸಿಕ್ಕಿದೆ. ಅಷ್ಟೇ ಅಲ್ಲದೆ ಕುಟುಂಬಸ್ಥರು, ವಕೀಲರು ಭೇಟಿಯಾದಾಗ ಜೊತೆಯಲ್ಲಿ ತನಿಖಾಧಿಕಾರಿ ಕುಳಿತುಕೊಳ್ಳುವಂತಿಲ್ಲ. ಡಿ.ಕೆ.ಶಿವಕುಮಾರ್ ಅವರ ಭೇಟಿ ವೇಳೆ ವಕೀಲರು ಪೆನ್ನು, ಪೇಪರ್ ಬಳಸಬಹುದು. ಆದರೆ ಪೆನ್ನು, ಪೇಪರ್ ಬಳಸಲು ಮಾಜಿ ಸಚಿವರಿಗೆ ಅವಕಾಶವಿಲ್ಲ. ಕುಟುಂಬಸ್ಥರು, ವಕೀಲರ ಭೇಟಿಗೆ 30 ನಿಮಿಷಕ್ಕಿಂತ ಹೆಚ್ಚು ಸಮಯ ಸಾಧ್ಯವಿಲ್ಲ ಎಂದು ಕೋರ್ಟ್ ತಿಳಿಸಿದೆ.

ತುಘಲಕ್ ಠಾಣೆಯಲ್ಲಿ ಡಿ.ಕೆ.ಶಿವಕುಮಾರ್ ಅವರಿಗೆ ಸೊಳ್ಳೆ ಕಾಟ ಶುರುವಾಗಿದೆ. ಹೀಗಾಗಿ ಸಂಸದ ಡಿ.ಕೆ.ಸುರೇಶ್ ಅವರ ನಿವಾಸದಿಂದ ಸಿಬ್ಬಂದಿಯು ಭಾನುವಾರ ರಾತ್ರಿ ಊಟದ ಜೊತೆಗೆ ಬಟ್ಟೆ, ಸೊಳ್ಳೆ ಪರದೆ ತಂದಿದ್ದರು. ಆದರೆ ಊಟ, ಬಟ್ಟೆಯನ್ನು ಮಾತ್ರ ಪಡೆದ ಇಡಿ ಅಧಿಕಾರಿಗಳು ಸೊಳ್ಳೆ ಪರದೆಯನ್ನು ವಾಪಸ್ ಕಳುಹಿಸಿದ್ದಾರೆ.